इन बच्चियों की कहानियां इसलिए सुना रही हूं, क्योंकि अब जो मीटू अभियान इतना तूल पकड़ चुका है कि एक मंत्री को इस्तीफा देना पड़ा है, तो उम्मीद करती हूं कि इनकी आवाज वे औरतें उठाएंगी, जिन्होंने मीटू अभियान चलाया है। बच्चियों की तिजारत रोकने में पुलिस इसलिए आज भी नाकाम है, क्योंकि उनको कोठों से बचाने के बाद कोई जगह नहीं मिलती है, जहां उनको सहारा मिले। पुलिसवाले खुद मानते हैं कि सरकारी शरणगृहों में उनका इतना शोषण होता है कि अक्सर वहां से भाग कर वापस कोठों पर चली जाती हैं।